《读谢章奏疏赋朝阳吟》
宋代·高斯得

岷峨秃如赭，江汉浊如泔。
云何只隔夜，泼黛挼青蓝。
得非气沆砀，祝融困西戡。
秋风抗手谢，天公吾敢贪。
此邦旧崛奇，神气虎眈眈。
山为万仞高，水作千尽涵。
尔来遽一变，风景殊不堪。
月堕鸡不晨，露警鹤犹鼾。
长毕绶若若，修缗府潭潭。
坐令死瓦色，空蒙亘西南。
划闻卷阿奏，翠凤鸣孤岚。
尹氏谁敢指，家父独纵谈。
三十六峰下，有此奇伟男。
戛摩参井焰，划磢山川惭。
予方感嫠纬，耳此距跃三。
作歌为贾勇，罪我如饴甘。

作者简介：宋邛州蒲江人，字不妄。高稼子。理宗绍定二年进士。李心传修四朝史，辟为史馆校阅，分修光、宁二帝纪。因言事，忤宰相史嵩之，出为外官。淳祐六年复以论史嵩之事被排出外。历福建路计度转运副使，为宰相丁大全之党诬劾，夺职降官，大全罢，事始得白。恭帝德祐元年累官至参知政事，为宰相留梦炎乘间罢去。有《诗肤说》、《耻堂文集》等。